[pic] | COMISIA EUROPEANĂ |

Bruxelles, 21.4.2010

COM(2010)172 final

2010/0093 (NLE)

Propunere de

DECIZIE A CONSILIULUI

privind încheierea Convenției regionale cu privire la regulile de origine preferențiale paneuromediteraneene

EN

EXPUNERE DE MOTIVE

CONTEXTUL PROPUNERII

Motivele și obiectivele propunerii

În prezent, zona de cumul paneuromediteranean include Uniunea Europeană, statele AELS (Islanda, Norvegia, Elveția, Liechtenstein), participanţii la Procesul de la Barcelona (Algeria, Egipt, Israel, Iordania, Liban, Maroc, Siria, Tunisia, Turcia, Palestina) și Insulele Feroe.

Sistemul cumulului de origine paneuromediteranean este format dintr-o multitudine de acorduri care prevăd, inter alia , dispoziţii în materie de liber schimb bazate pe o reţea de reguli de origine identice ce permit aplicarea cumulului diagonal între țările din zonă. Această zonă de cumul urmează să se lărgească în viitor.

Odată cu implementarea sistemului de cumul paneuromediteranean, dificultățile de gestionare a actualului sistem de protocoale individuale s-au accentuat. Orice modificări aduse unui protocol existent între două țări partenere din zona paneuromediteraneană implică efectuarea unor modificări identice la nivelul fiecărui protocol aplicabil în zonă. Prin urmare, Comisia Europeană a lansat ideea ca la baza cumulului diagonal de origine să stea un instrument juridic unic sub forma unei convenții regionale cu privire la regulile de origine preferențiale, denumită în continuare „convenția”, la care să facă referire acordurile individuale de liber schimb existente între țările din zonă. Ideea unei astfel de convenții a fost deja analizată în 2003, însă nu s-a concretizat.

La Conferința euromediteraneană a miniștrilor comerțului care a avut loc la Lisabona în octombrie 2007, ideea unei convenții a fost readusă în discuție, iar miniștrii au convenit să înceapă redactarea unei convenții regionale unice cu privire la regulile de origine preferențiale pentru zona paneuromediteraneană, care să înlocuiască actuala rețea de protocoale asupra regulilor de origine. În acest scop, miniștrii au încredințat activitățile de ordin tehnic grupului de lucru paneuromediteranean.

Cu aceeași ocazie, miniștrii comerțului din zona euromediteraneană au luat decizia de a include în această zonă de cumul participanții la Procesul de Stabilizare și de Asociere (Albania, Bosnia și Herțegovina, Croația, Fosta Republică Iugoslavă a Macedoniei, Serbia și Muntenegru și Kosovo conform Rezoluției 1244/99 a Consiliului de Securitate al ONU) și i-au încredințat grupului de lucru paneuromediteranean sarcina de a pregăti modificările tehnice necesare în acest scop. Includerea acestor țări în sistemul de cumul paneuromediteranean se va realiza prin prezenta convenție.

La 26 noiembrie 2009, Consiliul a autorizat Comisia să deschidă negocieri privind convenţia cu statele AELS, cu participanții la Procesul de la Barcelona, cu participanții la Procesul de Stabilizare şi de Asociere şi cu Insulele Feroe. Toate directivele de negociere au fost respectate de Comisie:

- convenția permite o gestionare mai eficientă a sistemului de cumul paneuromediteranean, facilitând astfel procedura de modificare a regulilor de origine;

- prin convenție se va institui un comitet mixt, care va fi împuternicit să modifice dispozițiile acesteia și să decidă cu privire la orice aderare viitoare;

- convenția permite luarea în considerare a dispozițiilor existente, care nu sunt comune tuturor părților contractante viitoare.

- convenția este deschisă unei posibile extinderi viitoare a ariei geografice a cumulului de origine la țările și teritoriile vecine.

- dispozițiile convenției pot fi modificate în unanimitate în cadrul comitetului mixt, pentru a răspunde mai bine realității economice.

În conformitate cu articolul 17 alineatul (1) din Tratatul privind Uniunea Europeană, Comisia va reprezenta Uniunea în cadrul comitetului mixt instituit prin articolul 3 al convenţiei. Cu ocazia întrunirii comitetului mixt în vederea adoptării unor acte cu efecte juridice, în special conform articolului 4 din convenţie, poziţia care urmează să fie adoptată în numele Uniunii va fi stabilită în conformitate cu articolul 218 alineatul (9) din Tratatul prind funcţionarea Uniunii Europene.

Contextul general

Comisia a participat în mod activ la procesul lansat în 2007 în vederea elaborării proiectului de text al convenției în cadrul grupului de lucru paneuromediteranean. Proiectul final a fost dezbătut și aprobat de acest grup la 29 octombrie 2009.

Textul convenţiei a fost aprobat de miniştrii comerţului din zona euromediteraneană la 9 decembrie 2009 în cadrul conferinţei organizate la Bruxelles.

Dispoziții în vigoare în domeniul propunerii

Convenția consolidează toate protocoalele asupra regulilor de origine în vigoare între membrii sistemului de cumul de origine paneuromediteranean.

Convenția integrează toate protocoalele asupra regulilor de origine în vigoare între partenerii participanți la Procesul de Stabilizare și de Asociere și țările și teritoriile din zona paneuromediteraneană.

Coerența cu celelalte politici și obiective ale Uniunii

Decizia propusă este coerentă cu politica comercială a Uniunii.

CONSULTAREA PăRțILOR INTERESATE șI EVALUAREA IMPACTULUI

Consultarea părților interesate

Statele membre au fost consultate permanent cu privire la proiectul convenției în cadrul secțiunii „origine” a Comitetului Codului Vamal.

Partenerii paneuromediteraneeni au fost consultaţi în cadrul grupului de lucru paneuromediteranean, iar textul final anexat la prezenta propunere este rezultatul dezbaterilor purtate în cadrul acestui grup.

Textul convenţiei a fost aprobat de miniştrii comerţului din zona euromediteraneană la 9 decembrie 2009 în cadrul conferinţei organizate la Bruxelles.

Obținerea și utilizarea expertizei

Nu a fost necesar să se recurgă la expertiză externă.

Evaluarea impactului

Nu a fost necesară o evaluare a impactului.

ELEMENTELE JURIDICE ALE PROPUNERII

Rezumatul acțiunii propuse

Încheierea convenției.

Temeiul juridic

Articolul 207 alineatul (4) primul paragraf, coroborat cu articolul 218 alineatul (6) litera (a) din Tratatul privind funcționarea Uniunii Europene.

Principiul subsidiarității

Propunerea intră în sfera competenței exclusive a Uniunii. În consecință, principiul subsidiarității nu se aplică.

Principiul proporționalității

Propunerea respectă principiul proporționalității.

Nu există o sarcină financiară sau administrativă suplimentară.

Alegerea instrumentelor

Instrumentul propus: decizie a Consiliului.

Alte instrumente nu ar fi adecvate din următorul motiv:

Convenția trebuie încheiată în numele Uniunii Europene.

IMPLICAțIILE BUGETARE

Propunerea nu are implicații asupra bugetului Uniunii.

INFORMAțII SUPLIMENTARE

Clauza de reexaminare/revizuire/caducitate

Nu se aplică.

2010/0093 (NLE)

Propunere de

DECIZIE A CONSILIULUI

privind încheierea Convenției regionale cu privire la regulile de origine preferențiale paneuromediteraneene

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (6) litera (a),

având în vedere propunerea Comisiei,

având în vedere aprobarea Parlamentului European,

întrucât:

1. La 26 noiembrie 2009, Consiliul a autorizat Comisia să deschidă negocierile cu statele AELS, cu participanții la Procesul de la Barcelona, cu participanții la Procesul de Stabilizare şi de Asociere şi cu Insulele Feroe privind Convenția regională cu privire la regulile de origine, denumită în continuare „convenția”.

2. Textul convenţiei a fost aprobat de miniştrii comerţului din zona euromediteraneană la 9 decembrie 2009 în cadrul conferinţei organizate la Bruxelles.

3. În conformitate cu Decizia […/…] a Consiliului din […] și sub rezerva încheierii sale la o dată ulterioară, convenția a fost semnată în numele Uniunii Europene la […].

4. Prin urmare, convenția trebuie încheiată,

ADOPTĂ PREZENTA DECIZIE:

Articolul 1

Se încheie Convenţia regională cu privire la regulile de origine preferenţiale paneuromediteraneene.

Textul convenției este anexat la prezenta decizie.

Articolul 2

Președintele Consiliului numește persoana împuternicită să depună instrumentul de acceptare prevăzut la articolul 10 al convenției în numele Uniunii Europene.

Articolul 3

Comisia reprezintă Uniunea în cadrul comitetului mixt instituit prin articolul 3 al convenției.

Articolul 4

Prezenta decizie intră în vigoare la data adoptării sale. Se publică în Jurnalul Oficial al Uniunii Europene .

Data intrării în vigoare a convenției se publică în Jurnalul Oficial al Uniunii Europene .

Adoptată la Bruxelles,

Pentru Consiliu

Președintele

ANEXĂ

CONVENŢIA REGIONALĂ CU PRIVIRE LA REGULILE DE ORIGINE PREFERENŢIALE PANEUROMEDITERANEENE

Uniunea Europeană,

Republica Islanda, Regatul Norvegiei, Confederaţia Elveţiană, Principatul Liechtenstein,

denumite în continuare „statele AELS”,

Republica Populară Democrată Algeria, Republica Arabă Egipt, Statul Israel, Regatul Hașemit al Iordaniei, Republica Liban, Regatul Maroc, Republica Arabă Siriană, Republica Tunisiană, Organizația pentru Eliberarea Palestinei (OLP) care acționează în numele Autorității Palestiniene din Cisiordania și Fâșia Gaza, Republica Turcia,

denumite în continuare „participanții la Procesul de la Barcelona”,

Republica Albania, Bosnia și Herțegovina, Republica Croația, Fosta Republică Iugoslavă a Macedoniei, Muntenegru, Republica Serbia, precum și Kosovo, conform Rezoluției 1244/99 a Consiliului de Securitate al ONU,

denumite în continuare „participanții la Procesul de Stabilizare și de Asociere”,

Regatul Danemarcei pentru Insulele Feroe,

denumite în continuare „Insulele Feroe”,

AVÂND ÎN VEDERE CĂ sistemul paneuromediteranean de cumul de origine este format dintr-o rețea de acorduri de liber schimb, care împreună alcătuiesc o serie de reguli de origine identice ce permit aplicarea cumulului diagonal,

AVÂND ÎN VEDERE posibila extindere pe viitor a ariei geografice a cumulului diagonal la țările și teritoriile vecine,

AVÂND ÎN VEDERE dificultățile de gestionare a rețelei actuale de protocoale bilaterale asupra regulilor de origine între țările sau teritoriile din zona paneuromediteraneană, este oportună transpunerea într-un cadru multilateral a sistemelor bilaterale existente cu privire la regulile de origine, fără a aduce atingere principiilor stabilite de acordurile aplicabile sau de orice alte acorduri bilaterale conexe,

AVÂND ÎN VEDERE CĂ orice modificare adusă unui protocol asupra regulilor de origine aplicabil între două țări partenere din zona paneuromediteraneană implică efectuarea unor modificări identice în cazul fiecărui protocol aplicabil în zona respectivă,

AVÂND ÎN VEDERE CĂ regulile de origine vor trebui modificate pentru a corespunde mai bine realității economice,

AVÂND ÎN VEDERE ideea ca la baza cumulului de origine să stea un instrument juridic unic sub forma unei convenții regionale cu privire la regulile de origine preferențiale, la care acordurile individuale de liber schimb aplicabile între țările din zona respectivă să facă trimitere,

ÎNTRUCÂT convenţia regională de faţă nu conduce, în termeni globali, la o situaţie mai puţin favorabilă decât cea care exista anterior între partenerii de liber schimb ce utilizează cumulul paneuropean sau paneuromediteranean,

AVÂND ÎN VEDERE CĂ ideea unei convenții regionale cu privire la regulile de origine preferențiale pentru zona paneuromediteraneană a primit sprijinul miniştrilor comerţului din zona euromediteraneană cu ocazia întâlnirii de la Lisabona la 21 octombrie 2007,

AVÂND ÎN VEDERE CĂ unul dintre principalele obiective ale unei convenţii regionale unice este evoluţia spre aplicarea unor reguli de origine identice în vederea cumulului de origine pentru mărfurile comercializate între toate părţile contractante,

DECID încheierea următoarei Convenții:

DISPOZIȚII GENERALE

Articolul 1

1. Prezenta Convenţie stabileşte dispoziţii cu privire la originea mărfurilor comercializate în temeiul acordurilor pertinente încheiate între părţile contractante.

2. Noţiunea de „produse originare” şi metodele de cooperare administrativă aferente sunt descrise în apendicele la prezenta Convenţie.

Apendicele I expune regulile generale referitoare la noţiunea de „produse originare” şi la metodele de cooperare administrativă.

Apendicele II expune o serie de dispoziţii specifice aplicabile între anumite părţi contractante.

3. Următoarele sunt părți contractante la prezenta convenție:

- Uniunea Europeană,

- statele AELS enumerate în preambul,

- Insulele Feroe,

- participanţii la Procesul de la Barcelona enumeraţi în preambul,

- participanţii la Procesul de Stabilizare şi de Asociere enumeraţi în preambul.

Articolul 2

În sensul prezentei Convenții, prin următoarele se înțelege:

(a) „parte contractantă”: părțile enumerate la articolul 1 alineatul (3);

(b) „parte terță”: orice țară sau teritoriu vecin care nu este parte contractantă la prezenta convenție și nu este inclusă în lista de la articolul 1 alineatul (3);

(c) „acord aplicabil”: un acord între două sau mai multe părți contractante care face trimitere la prezenta convenție.

COMITETUL MIXT

Articolul 3

1. Se înființează un comitet mixt în care sunt reprezentate toate părțile contractante la prezenta convenție.

2. Comitetul mixt hotărăşte în unanimitate, fără a aduce atingere articolului 5 alineatul (4).

3. Comitetul mixt se reunește ori de câte ori este necesar, dar cel puțin o dată pe an. Oricare dintre părțile contractante poate solicita convocarea unei reuniuni.

4. Comitetul mixt își stabileşte regulamentul de procedură care conține, inter alia , dispoziții cu privire la convocarea reuniunilor, la desemnarea președintelui și la stabilirea mandatului acestuia.

5. Comitetul mixt poate decide să înființeze orice subcomitet sau grup de lucru care să îl asiste în îndeplinirea sarcinilor sale.

Articolul 4

1. Comitetul mixt răspunde de gestionarea și de aplicarea adecvată a prezentei Convenții. În acest scop, părţile contractante informează cu regularitate comitetul mixt cu privire la experiențele pe care le au în aplicarea prezentei Convenții. Comitetul mixt formulează recomandări, iar în cazurile prevăzute la alineatul (3) ia decizii.

2. În special, comitetul mixt recomandă părţilor contractante:

(a) note explicative şi orientări în scopul aplicării uniforme a prezentei Convenţii;

(b) orice alte măsuri necesare aplicării acesteia.

3. Comitetul mixt adoptă prin decizie:

(a) modificări ale prezentei Convenții, inclusiv modificări ale apendicelor;

(b) invitaţii de aderare la prezenta convenție adresate părților terțe în conformitate cu articolul 5;

(c) măsuri tranzitorii necesare în cazul aderării unor noi părți contractante.

Deciziile menționate la primul paragraf sunt executate de părțile contractante conform propriei legislației.

4. În cazul în care un reprezentant al unei părți contractante în cadrul comitetului mixt a acceptat o decizie sub rezerva respectării unor cerințe juridice fundamentale, respectiva decizie intră în vigoare, dacă nu se prevede o dată anume, în prima zi a celei de-a doua luni după notificarea retragerii rezervei.

5. Deciziile comitetului mixt menționate la alineatul (3) litera (b) prin care invită o parte terță să adere la prezenta convenție sunt trimise depozitarului, care le comunică părții terțe în cauză, împreună cu textul convenției în vigoare la momentul respectiv.

6. De la data menționată la alineatul (5), partea terță în cauză poate fi reprezentată în cadrul comitetului mixt, al subcomitetelor și al grupurilor de lucru cu statut de observator.

ADERAREA UNOR PĂRŢI TERŢE

Articolul 5

1. Țările sau teritoriile din regiune, altele decât cele menționate la articolul 1 alineatul (3), pot deveni parte contractantă la prezenta convenție, cu condiția ca țara sau teritoriul candidat să participe la un acord de liber schimb în vigoare cu cel puțin una dintre părțile contractante, acord care să prevadă reguli de origine preferențiale.

2. O parte terță depune o cerere scrisă de aderare pe lângă depozitar.

3. Depozitarul prezintă cererea comitetului mixt spre evaluare.

4. Depozitarul transmite părții terțe solicitante, în termen de două luni, decizia comitetului mixt prin care o invită să devină parte contractantă. O singură parte contractantă nu se poate opune acestei decizii.

5. O parte terţă invitată să devină parte contractantă la prezenta convenţie depune, în acest scop, un instrument de aderare pe lângă depozitar. Respectivul instrument este însoțit de o traducere a convenției în limba sau limbile oficiale ale țării sau teritoriului aderent.

6. Aderarea intră în vigoare în prima zi a celei de-a doua luni după depunerea instrumentului de aderare.

7. Depozitarul comunică tuturor părților contractante data la care a fost depus instrumentul de aderare și data la care va intra în vigoare aderarea.

8. Recomandările şi deciziile comitetului mixt menţionate la articolul 4 alineatele (2) şi (3) adoptate între data depunerii cererii menţionate la alineatul (2) şi data la care intră în vigoare aderarea sunt de asemenea comunicate părţii terţe aderente prin intermediul depozitarului.

O declaraţie de acceptare a respectivelor acte este inclusă fie în instrumentul de aderare, fie într-un instrument separat depus pe lângă depozitar în termen de şase luni de la data comunicării. În cazul în care declarația nu este depusă în acest termen, aderarea se consideră nulă.

DISPOZIŢII DIVERSE ȘI DISPOZIȚII FINALE

Articolul 6

Fiecare parte contractantă ia măsurile adecvate pentru ca dispoziţiile prezentei Convenţii să fie efectiv aplicate, ţinând seama de necesitatea de a găsi soluţii reciproc satisfăcătoare la orice probleme întâlnite în aplicarea acestor dispoziţii.

Articolul 7

Părțile contractante se informează reciproc, prin intermediul depozitarului, cu privire la măsurile pe care le adoptă în vederea punerii în aplicare a prezentei Convenții.

Articolul 8

Apendicele la prezenta convenție fac parte integrantă din aceasta.

Articolul 9

Oricare din părțile contractante poate denunța prezenta convenție cu un preaviz de 12 luni adresat în scris depozitarului, care înștiințează toate celelalte părți contractante.

Articolul 10

1. Prezenta convenție intră în vigoare la 1.1.2011 pentru părțile contractante care și-au depus până la această dată instrumentul de acceptare pe lângă depozitar, cu condiția ca cel puțin două părți contractante să își fi depus instrumentele de acceptare pe lângă depozitar până la data de 31.12.2010.

2. Dacă prezenta convenție nu intră în vigoare la 1.1.2011, ea va intra în vigoare în prima zi a celei de-a doua luni după depunerea ultimului instrument de acceptare de către cel puţin două părţi contractante.

3. Depozitarul comunică părţilor contractante data depunerii instrumentului de acceptare al fiecărei părţi contractante şi data intrării în vigoare a prezentei Convenţii, publicând aceste informaţii în seria C a Jurnalului Oficial al Uniunii Europene.

Articolul 11

Secretariatul general al Consiliului Uniunii Europene acţionează ca depozitar al prezentei Convenții.

APENDICELE IDEFINIREA NOŢIUNII DE „PRODUSE ORIGINARE”ŞI METODE DE COOPERARE ADMINISTRATIVĂ

CUPRINS

TITLUL I DISPOZIȚII GENERALE

Articolul 1 Definiții

TITLUL II DEFINIREA NOŢIUNII DE „PRODUSE ORIGINARE”

Articolul 2 Condiţii generale

Articolul 3 Cumulul de origine

Articolul 4 Produse obţinute integral

Articolul 5 Produse prelucrate sau transformate suficient

Articolul 6 Transformare sau prelucrare insuficientă

Articolul 7 Unitate de referinţă

Articolul 8 Accesorii, piese de schimb şi unelte

Articolul 9 Seturi

Articolul 10 Elemente neutre

TITLUL III CONDIŢII TERITORIALE

Articolul 11 Principiul teritorialităţii

Articolul 12 Transport direct

Articolul 13 Expoziţii

TITLUL IV RESTITUIRE SAU SCUTIRE DE TAXE VAMALE

Articolul 14 Interzicerea restituirilor sau a scutirii de taxe vamale

TITLUL V DOVADA DE ORIGINE

Articolul 15 Condiţii generale

Articolul 16 Procedura de emitere a unui certificat de circulaţie a mărfurilor EUR.1 sau EUR-MED

Articolul 17 Certificate de circulaţie a mărfurilor EUR.1 sau EUR-MED emise ulterior

Articolul 18 Emiterea unui duplicat al certificatului EUR.1 sau EUR-MED

Articolul 19 Emiterea certificatelor de circulaţie a mărfurilor EUR.1 sau EUR-MED pe baza unei dovezi de origine emise sau întocmite anterior

Articolul 20 Separare contabilă

Articolul 21 Condiţiile de întocmire a unei declaraţii de origine sau a unei declaraţii de origine EUR-MED

Articolul 22 Exportator autorizat

Articolul 23 Valabilitatea dovezii de origine

Articolul 24 Prezentarea dovezii de origine

Articolul 25 Importul eşalonat

Articolul 26 Scutiri de la dovada de origine

Articolul 27 Documente justificative

Articolul 28 Păstrarea dovezii de origine, a declaraţiei furnizorului şi a documentelor justificative

Articolul 29 Discordanţe şi erori formale

Articolul 30 Sume exprimate în euro

TITLUL VI METODE DE COOPERARE ADMINISTRATIVĂ

Articolul 31 Cooperare administrativă

Articolul 32 Verificarea dovezilor de origine

Articolul 33 Soluţionarea litigiilor

Articolul 34 Sancţiuni

Articolul 35 Zone libere

Lista anexelor

Anexa I Note introductive la lista din anexa II

Anexa II Lista prelucrărilor sau a transformărilor care trebuie aplicate materialelor neoriginare pentru ca produsul fabricat să poată obţine caracterul originar

Anexa III a: Modele de certificat de circulaţie a mărfurilor EUR.1 şi de cerere de eliberare a unui certificat de circulaţie a mărfurilor EUR.1

Anexa III b: Modele de certificat de circulaţie a mărfurilor EUR-MED şi de cerere de eliberare a unui certificat de circulaţie a mărfurilor EUR-MED

Anexa IV a: Textul declaraţiei de origine

Anexa IV b: Textul declaraţiei de origine EUR-MED

Anexa V Lista părților contractante care nu aplică dispoziții privind restituirile parțiale

TITLUL IDISPOZIȚII GENERALE

Articolul 1 Definiții

În sensul prezentei Convenții, prin următoarele se înțelege:

(a) „fabricare”: orice prelucrare sau transformare, inclusiv asamblarea sau operaţiunile specifice;

(b) „material”: orice ingredient, orice materie primă, orice componentă, orice parte etc. utilizată la fabricarea produsului;

(c) „produs”: produsul fabricat, chiar dacă este destinat să fie utilizat ulterior în cursul unei alte operaţiuni de fabricaţie;

(d) „mărfuri”: atât materialele, cât şi produsele;

(e) „valoare în vamă”: valoarea determinată în conformitate cu Acordul din 1994 privind aplicarea articolului VII al Acordului General pentru Tarife şi Comerţ (Acordul OMC privind valoarea în vamă);

(f) „preţ franco fabrică”: preţul plătit pentru produs fabricantului din partea contractantă în a cărui întreprindere s-a efectuat ultima prelucrare sau transformare, inclusiv valoarea tuturor materialelor utilizate şi deducerile tuturor taxelor interne care sunt sau care pot fi restituite atunci când produsul obţinut este exportat;

(g) „valoarea materialelor”: valoarea în vamă la momentul importului materialelor neoriginare utilizate sau, în cazul în care aceasta nu este cunoscută sau nu poate fi stabilită, primul preţ verificabil plătit pentru materiale în partea contractantă exportatoare;

(h) „valoarea materialelor originare”: valoarea acestor materiale astfel cum este definită la litera (g) aplicată mutatis mutandis ;

(i) „valoare adăugată”: preţul franco fabrică minus valoarea în vamă a fiecărui material încorporat originar din celelalte părţi contractante cu care se aplică cumulul sau, în cazul în care valoarea în vamă nu este cunoscută sau nu poate fi stabilită, primul preţ verificabil plătit pentru materiale în partea contractantă exportatoare;

(j) „capitole” şi „poziţii”: capitolele şi poziţiile (cu patru cifre) utilizate în nomenclatura care constituie Sistemul armonizat de denumire şi codificare a mărfurilor, denumit în prezenta Convenţie „Sistem armonizat” sau „SA”;

(k) „încadrat”: se referă la clasificarea unui produs sau a unui material la o anumită poziţie;

(l) „transport”: produsele trimise simultan de acelaşi exportator către acelaşi destinatar sau transportate cu un document de transport unic de la exportator la destinatar sau, în lipsa unui astfel de document, cu o factură unică;

(m) „teritorii”: teritoriile, inclusiv apele teritoriale.

(n) „autorităţi vamale ale părţilor contractante”: pentru Uniunea Europeană, oricare dintre autorităţile vamale ale statelor membre ale Uniunii Europene.

TITLUL IIDEFINIREA NOŢIUNII DE „PRODUSE ORIGINARE”

Articolul 2 Condiţii generale

1. În scopul implementării acordului aplicabil, se consideră că următoarele produse sunt originare dintr-o parte contractantă atunci când sunt exportate către o altă parte contractantă:

(a) produsele obţinute integral în partea contractantă în sensul articolului 4;

(b) produsele obţinute în partea contractantă ce conţin materiale care nu au fost obţinute integral acolo, cu condiţia ca aceste materiale să facă obiectul unor prelucrări sau transformări suficiente în respectiva parte contractantă în sensul articolului 5;

(c) mărfurile originare din Spaţiul Economic European (SEE) în sensul protocolului nr. 4 la Acordul privind Spaţiul Economic European; se consideră că aceste mărfuri sunt originare din Uniunea Europeană, din Islanda, din Liechtenstein sau din Norvegia atunci când sunt exportate din Uniunea Europeană, din Islanda, din Liechtenstein sau din Norvegia către o parte contractantă alta decât părţile la SEE.

2. Dispoziţiile alineatului (1) litera (c) se aplică numai în cazul în care există acorduri de liber schimb între părțile contractante și părțile la SEE (Uniunea Europeană, Islanda, Liechtenstein şi Norvegia).

Articolul 3 Cumulul de origine

1. Fără a aduce atingere dispozițiilor articolului 2 alineatul (1), atunci când sunt exportate către o altă parte contractantă, produsele sunt considerate originare dintr-o parte contractantă exportatoare dacă sunt obţinute acolo şi conțin materiale originare din Elveţia (inclusiv Liechtenstein)[1], Islanda, Norvegia, Turcia sau Uniunea Europeană, cu condiţia ca transformarea sau prelucrarea efectuată în partea contractantă exportatoare să fie mai amplă decât operaţiunile prevăzute la articolul 6. Nu este necesar ca materialele în cauză să fi fost supuse la o transformare sau o prelucrare suficientă.

2. Fără a aduce atingere dispozițiilor articolului 2 alineatul (1), atunci când sunt exportate către o altă parte contractantă, produsele sunt considerate originare dintr-o parte contractantă exportatoare dacă sunt obținute acolo și conțin materiale originare din Insulele Feroe sau din orice țară care participă la parteneriatul euromediteranean, pe baza Declarației de la Barcelona adoptate la Conferința euromediteraneană din 27 și 28 noiembrie 1995, cu excepția Turciei, cu condiția ca transformarea sau prelucrarea efectuată în partea contractantă exportatoare să fie mai amplă decât operațiunile prevăzute la articolul 6. Nu este necesar ca materialele în cauză să fi fost supuse la o transformare sau o prelucrare suficientă.

3. În cazul în care transformarea sau prelucrarea efectuată într-o parte contractantă exportatoare nu este mai amplă decât operaţiunile prevăzute la articolul 6, produsul obţinut este considerat ca fiind originar din respectiva parte contractantă numai în cazul în care valoarea adăugată acolo este mai mare decât valoarea materialelor folosite originare din oricare dintre celelalte părţi contractante menționate la alineatele (1) şi (2). În caz contrar, produsul obținut se consideră ca fiind originar din partea contractantă care aduce cea mai mare valoare materialelor originare folosite la fabricarea sa în partea contractantă exportatoare.

4. Produsele originare din părţile contractante menţionate la alineatele (1) şi (2) care nu sunt supuse niciunei transformări sau prelucrări în partea contractantă exportatoare îşi menţin originea atunci când sunt exportate în una dintre celelalte părți contractante.

5. Cumulul prevăzut la prezentul articol se poate aplica numai în cazul în care:

(a) există un acord comercial preferenţial în conformitate cu articolul XXIV din Acordul General pentru Tarife şi Comerţ (GATT) între părţile contractante care participă la obţinerea caracterului originar şi părţile contractante de destinaţie;

(b) materialele şi produsele au dobândit caracter originar prin aplicarea unor reguli de origine identice cu cele prevăzute de prezenta convenție

și

(c) comunicările prin care se indică îndeplinirea cerinţelor necesare pentru aplicarea cumulului au fost publicate în Jurnalul Oficial al Uniunii Europene (seria C) şi în părțile contractante care sunt părți la acordurile aplicabile, conform propriilor proceduri.

Cumulul prevăzut la prezentul articol se aplică de la data indicată în avizul publicat în Jurnalul Oficial al Uniunii Europene (seria C).

Părțile contractante furnizează celorlalte părți contractante care sunt parte la acordurile aplicabile, prin intermediul Comisiei Europene, detaliile acordurilor existente cu celelalte părți contractante menționate la alineatele (1) și (2), inclusiv data intrării în vigoare a acestora.

Articolul 4 Produse obţinute integral

1. Următoarele sunt considerate ca fiind obținute integral într-o parte contractantă atunci când sunt exportate către o altă parte contractantă:

(a) produsele minerale extrase din solul sau din fundul mărilor sau oceanelor părţii contractante exportatoare;

(b) produsele din regnul vegetal care sunt recoltate în partea contractantă exportatoare;

(c) animalele vii care s-au născut şi au crescut pe teritoriul părţii contractante exportatoare;

(d) produsele care provin de la animalele vii crescute pe teritoriul părţii contractante exportatoare;

(e) produsele obţinute din activităţi de vânătoare şi pescuit practicate în partea contractantă exportatoare;

(f) produsele de pescuit maritim şi alte produse obţinute din mare în afara apelor teritoriale ale părţii contractante exportatoare de către navele sale;

(g) produsele fabricate la bordul navelor sale fabrică, exclusiv din produse menționate la litera (f);

(h) articolele uzate colectate în partea contractantă exportatoare care nu pot servi decât la recuperarea materiilor prime, inclusiv anvelopele uzate care nu pot servi decât pentru reşapare sau ca deşeuri;

(i) deşeurile provenite din operaţiuni de prelucrare efectuate în partea contractantă exportatoare;

(j) produsele extrase din solul sau subsolul marin situat în afara apelor teritoriale ale părţii contractante exportatoare, cu condiția să aibă drepturi exclusive de exploatare a acestor soluri sau subsoluri;

(k) mărfurile fabricate în partea contractantă exportatoare exclusiv din produsele menționate la literele (a) - (j).

2. Expresiile „navele sale” şi „navele sale fabrică” utilizate la alineatul (1) literele (f) şi (g) se aplică numai navelor şi navelor fabrică:

(a) care sunt înmatriculate sau înregistrate în partea contractantă exportatoare;

(b) care navighează sub pavilionul părţii contractante exportatoare;

(c) care aparţin în proporţie de cel puţin 50% unor resortisanţi ai părții contractante exportatoare sau unei societăţi al cărei sediu principal este situat în partea contractantă exportatoare, al căror administrator sau administratori, al căror preşedinte al consiliului de administraţie sau al consiliului de supraveghere şi majoritate a membrilor acestor consilii sunt resortisanţi ai părţii contractante exportatoare şi în cazul cărora, în plus, în ceea ce priveşte societăţile de persoane sau societăţile cu răspundere limitată, cel puţin jumătate din capital aparţine părţii contractante, unor organisme publice sau unor resortisanţi ai respectivei părţi contractante;

(d) ai căror comandanți de navă și ofițeri sunt resortisanți ai părții contractante exportatoare

și

(e) ale căror echipaje sunt constituite în proporție de cel puțin 75% din resortisanți ai părţii contractante exportatoare.

3. În sensul alineatului (2), atunci când partea contractantă exportatoare este Uniunea Europeană, se înțelege un stat membru al Uniunii Europene.

Articolul 5 Produse prelucrate sau transformate suficient

1. În scopul aplicării articolului 2, produsele care nu sunt obţinute integral sunt considerate ca fiind prelucrate sau transformate suficient atunci când sunt îndeplinite condiţiile stabilite în lista din anexa II.

Condiţiile menţionate anterior indică prelucrarea sau transformarea la care trebuie supuse materialele neoriginare utilizate la fabricare şi se aplică exclusiv acestor materiale. De aici rezultă că, dacă un produs care a dobândit caracter de produs originar îndeplinind condiţiile stabilite în listă este utilizat la fabricarea unui alt produs, condiţiile aplicabile produsului în care este încorporat nu i se aplică şi nu se ţine seama de materialele neoriginare care au putut fi utilizate la fabricarea lui.

2. Fără a aduce atingere alineatului (1), materialele neoriginare care, conform condiţiilor prevăzute în lista din anexa II, nu trebuie să fie utilizate la fabricarea unui produs pot fi totuşi utilizate, cu condiţia ca:

(a) valoarea lor totală să nu depăşească 10% din preţul franco fabrică al produsului;

(b) aplicarea prezentului alineat să nu conducă la depăşirea procentelor prevăzute în listă pentru valoarea maximă a materialelor neoriginare.

Prezentul alineat nu se aplică produselor care intră sub incidenţa capitolelor 50 - 63 din Sistemul armonizat.

3. Alineatele (1) şi (2) se aplică sub rezerva articolului 6.

Articolul 6 Transformare sau prelucrare insuficientă

1. Fără a aduce atingere alineatului (2), următoarele operaţiuni sunt considerate transformare sau prelucrare insuficientă pentru a conferi caracterul de produs originar, indiferent dacă cerinţele de la articolul 5 sunt îndeplinite sau nu:

(a) operaţiunile de conservare destinate să asigure păstrarea în stare bună a produselor în timpul transportului şi depozitării;

(b) divizarea şi gruparea pachetelor;

(c) spălarea, curăţarea, îndepărtarea prafului, a oxidului, a uleiului, a vopselei sau a altor straturi acoperitoare;

(d) călcarea sau presarea textilelor;

(e) operaţiunile simple de vopsire şi şlefuire;

(f) decorticarea, albirea parţială sau completă, netezirea şi glasarea cerealelor şi a orezului;

(g) operaţiunile de colorare a zahărului sau de formare a bucăţilor de zahăr;

(h) decojirea, scoaterea sâmburilor şi înlăturarea cojii fructelor, nucilor şi legumelor;

(i) ascuţirea, simpla măcinare sau simpla tăiere;

(j) cernerea, strecurarea, trierea, clasarea, aranjarea pe clase şi pe sortimente (inclusiv alcătuirea de seturi de articole);

(k) simpla îmbuteliere în sticle, doze, flacoane, ambalarea în saci, lăzi, cutii, fixarea pe cartoane sau planşete şi orice alte operaţiuni simple de ambalare;

(l) aplicarea sau imprimarea pe produse sau pe ambalajele lor de mărci, etichete, sigle şi alte semne distinctive similare;

(m) simpla amestecare a produselor, chiar din categorii diferite;

(n) amestecarea zahărului cu orice alt material;

(o) simpla asamblare a părţilor de articole în vederea constituirii unui articol complet sau demontarea produselor în părţi componente;

(p) o combinare a două sau mai multe operaţiuni prevăzute la literele (a) - (n);

(q) sacrificarea animalelor.

2. Pentru a stabili dacă transformarea sau prelucrarea la care a fost supus un anumit produs trebuie considerată ca fiind insuficientă în sensul alineatului (1), toate operaţiunile suferite de respectivul produs în partea contractantă exportatoare sunt analizate împreună.

Articolul 7 Unitate de referinţă

1. Unitatea de referinţă pentru aplicarea dispoziţiilor prezentei Convenții este produsul specific reţinut ca unitate de bază pentru determinarea clasificării pe baza nomenclaturii Sistemului armonizat.

În consecinţă:

(a) în cazul în care un produs compus dintr-un grup sau dintr-un ansamblu de articole este încadrat pe baza Sistemului armonizat la o singură poziţie, ansamblul constituie unitatea de referinţă;

(b) în cazul în care un transport este compus dintr-un anumit număr de produse identice încadrate la aceeaşi poziţie din Sistemul armonizat, dispoziţiile prezentei convenții se aplică separat fiecăruia dintre aceste produse.

2. În cazul în care, prin aplicarea regulii generale nr. 5 din Sistemul armonizat, ambalajele sunt încadrate împreună cu produsul pe care îl conţin, acestea trebuie să fie considerate ca formând un tot cu produsul în scopul stabilirii originii.

Articolul 8 Accesorii, piese de schimb şi unelte

Accesoriile, piesele de schimb şi uneltele livrate cu un echipament, o maşină, un aparat sau un vehicul, care fac parte din echipamentul normal şi sunt incluse în preţ sau nu sunt facturate separat, sunt considerate ca formând un tot cu echipamentul, maşina, aparatul sau vehiculul în cauză.

Articolul 9 Seturi

Seturile, în sensul regulii generale nr. 3 din Sistemul armonizat, sunt considerate originare dacă toate articolele care intră în componenţa lor sunt originare. Totuşi, un set alcătuit din articole originare şi neoriginare este considerat originar în ansamblu, cu condiţia ca valoarea articolelor neoriginare să nu depăşească 15% din preţul franco fabrică al setului.

Articolul 10 Elemente neutre

Pentru a stabili dacă un produs este originar, nu este necesar să se stabilească originea următoarelor elemente care ar putea fi utilizate la fabricarea lui:

(a) energie şi combustibili;

(b) instalaţii şi echipamente;

(c) maşini şi unelte;

(d) mărfuri care nu intră şi care nu sunt destinate să intre în compoziţia finală a produsului.

TITLUL IIICONDIŢII TERITORIALE

Articolul 11 Principiul teritorialităţii

1. Cu excepția cazurilor prevăzute la articolul 2 alineatul (1) litera (c), la articolul 3 şi la alineatul (3) din prezentul articol, condiţiile pentru dobândirea caracterului de produs originar prevăzute la titlul II trebuie îndeplinite fără întrerupere în partea contractantă exportatoare.

2. Cu excepţia cazurilor prevăzute la articolul 3, în cazul în care mărfurile originare exportate dintr-o parte contractantă către o altă țară sunt returnate, ele trebuie considerate ca fiind neoriginare, cu excepţia cazului în care autorităților vamale li se poate demonstra în mod satisfăcător că:

(a) mărfurile returnate sunt aceleaşi mărfuri care au fost exportate

și

(b) nu au suferit operaţiuni mai ample decât cele necesare pentru a le păstra în stare bună cât timp au fost pe teritoriul ţării respective sau în timpul exportării lor.

3. Obţinerea caracterului de produs originar pe baza condiţiilor prevăzute la titlul II nu este afectată de transformările sau prelucrările efectuate în afara părţii contractante exportatoare asupra materialelor exportate şi ulterior reimportate în respectiva parte contractantă, cu condiţia ca:

(a) materialele menţionate să fie obţinute integral în partea contractantă exportatoare sau să fi fost supuse unor transformări sau prelucrări mai ample decât operaţiunile prevăzute la articolul 6 înainte de exportare

și

(b) să se demonstreze în mod satisfăcător pentru autorităţile vamale că:

i) mărfurile reimportate au fost obţinute prin transformarea sau prelucrarea materialelor exportate

și

ii) valoarea adăugată totală obţinută în afara părții contractante exportatoare prin aplicarea dispoziţiilor prezentului articol nu depăşeşte 10% din preţul franco fabrică al produsului final pentru care se pretinde caracterul de produs originar.

4. În scopul aplicării alineatului (3), condiţiile de obţinere a caracterului de produs originar prevăzute la titlul II nu se aplică transformărilor sau prelucrărilor efectuate în afara părții contractante exportatoare. Totuşi, în cazul în care pentru lista din anexa II, la determinarea caracterului de produs originar al produsului final se aplică o regulă care stabileşte o valoare maximă pentru toate materialele neoriginare utilizate, valoarea totală a materialelor neoriginare utilizate pe teritoriul părţii contractante exportatoare împreună cu valoarea adăugată totală obţinută în afara respectivei părți contractante exportatoare prin aplicarea dispoziţiilor prezentului articol nu trebuie să depăşească procentajul indicat.

5. În scopul aplicării dispozițiilor alineatelor (3) şi (4), „valoare adăugată totală” înseamnă toate costurile acumulate în afara părții contractante exportatoare, inclusiv valoarea materialelor adăugate acolo.

6. Dispozițiile alineatelor (3) şi (4) nu se aplică produselor care nu îndeplinesc condiţiile prevăzute în lista din anexa II sau care pot fi considerate transformate sau prelucrate suficient numai dacă se aplică toleranţa generală fixată la articolul 5 alineatul (2).

7. Dispozițiile alineatelor (3) şi (4) nu se aplică produselor de la capitolele 50 - 63 din Sistemul armonizat.

8. Orice transformare sau prelucrare de tipul celor reglementate de dispoziţiile prezentului articol şi efectuate în afara părții contractante exportatoare se efectuează în conformitate cu regimul de perfecţionare pasivă sau cu regimuri similare.

Articolul 12 Transport direct

1. Tratamentul preferențial prevăzut de acordul aplicabil se aplică numai produselor care îndeplinesc condițiile prezentei convenții și care sunt transportate direct dintr-o parte contractantă în alta sau prin teritoriile părţilor contractante cu care se aplică un cumul în conformitate cu articolul 3. Cu toate acestea, produsele care constituie o singură expediere pot fi transportate prin alte teritorii, dacă este necesar cu transbordarea sau depozitarea temporară pe aceste teritorii, cu condiția ca produsele să rămână sub supravegherea autorităților vamale din țara de tranzit sau de depozitare și să nu fie supuse altor operațiuni decât cele de descărcare, de reîncărcare sau orice altă operațiune destinată să asigure păstrarea lor în stare bună.

Produsele originare pot fi transportate prin conducte de-a lungul altor teritorii decât cele ale părților contractante care acționează ca părți exportatoare sau importatoare.

2. Dovada îndeplinirii condiţiilor prevăzute la alineatul (1) se furnizează autorităţilor vamale din partea contractantă importatoare prin prezentarea:

(a) fie a unui document de transport unic care atestă trecerea din partea contractantă exportatoare prin ţara de tranzit,

(b) fie a unui certificat emis de autorităţile vamale ale ţării de tranzit:

(i) care prezintă o descriere exactă a produselor;

(ii) care indică data descărcării şi data reîncărcării produselor şi, după caz, denumirile navelor sau ale altor mijloace de transport utilizate

și

(iii) care certifică condiţiile în care au staţionat produsele în ţara de tranzit,

(c) fie, în lipsa acestora, a oricăror alte documente justificative.

Articolul 13 Expoziţii

1. Produsele originare trimise pentru a fi expuse în altă ţară decât cele menţionate la articolul 3 cu care se poate aplica un cumul şi vândute, după expunere, pentru a fi importate într-o parte contractantă, beneficiază la import de dispoziţiile acordului aplicabil, cu condiţia să se demonstreze în mod satisfăcător pentru autorităţile vamale:

(a) că un exportator a expediat aceste produse dintr-o parte contractantă în ţara în care are loc expoziţia şi că le-a expus acolo;

(b) că respectivul exportator a vândut produsele sau le-a cedat unui destinatar dintr-o altă parte contractantă;

(c) că produsele au fost expediate în timpul expoziţiei sau imediat după aceasta în starea în care au fost expediate pentru expoziţie

și

(d) că, din momentul în care au fost expediate pentru a fi expuse, produsele nu au fost utilizate în alte scopuri decât prezentarea la expoziţia respectivă.

2. O dovadă a originii trebuie emisă sau întocmită în conformitate cu dispoziţiile titlului V şi prezentată autorităţilor vamale din partea contractantă importatoare după procedurile obişnuite. Pe această dovadă trebuie indicate denumirea şi adresa expoziţiei. Dacă este necesar, se poate solicita un document suplimentar care să ateste condiţiile în care au fost expuse produsele.

3. Alineatul (1) se aplică tuturor expoziţiilor, târgurilor sau manifestărilor publice similare cu caracter comercial, industrial, agricol sau artizanal care nu sunt organizate în scopuri private în localuri sau magazine comerciale care au ca scop vânzarea de produse străine, și pe durata cărora produsele rămân sub control vamal.

TITLUL IVRESTITUIRE SAU SCUTIRE DE TAXE VAMALE

Articolul 14 Interzicerea restituirilor sau a scutirii de taxe vamale

1. Materialele neoriginare utilizate la fabricarea produselor originare dintr-o parte contractantă pentru care se emite sau se întocmeşte o dovadă de origine în conformitate cu dispozițiile titlului V nu beneficiază, în partea contractantă exportatoare, de nicio restituire și de nicio de scutire de taxe vamale, indiferent de natura acestora.

2. Interdicţia prevăzută la alineatul (1) se aplică oricărui regim de restituire, remitere sau neplată parţială sau totală a taxelor vamale sau a taxelor cu efect echivalent aplicabile în partea contractantă exportatoare materialelor utilizate la fabricare dacă această restituire, remitere sau neplată se aplică, în mod expres sau în fapt, atunci când produsele obţinute din aceste materiale sunt exportate, şi nu atunci când sunt destinate consumului naţional.

3. Exportatorul produselor care fac obiectul unei dovezi de origine trebuie să poată prezenta în orice moment, la cererea autorităţilor vamale, toate documentele necesare care stabilesc că pentru materialele neoriginare utilizate la fabricarea produselor respective nu s-a obținut nicio restituire şi că toate taxele vamale sau taxele cu efect echivalent aplicabile respectivelor materiale au fost efectiv achitate.

4. Dispoziţiile alineatelor (1) - (3) se aplică, de asemenea, ambalajelor în sensul articolului 7 alineatul (2), precum şi accesoriilor, pieselor de schimb şi uneltelor în sensul articolului 8 şi produselor din seturi în sensul articolului 9 care nu sunt originare.

5. Dispoziţiile alineatelor (1) - (4) se aplică numai materialelor care intră sub incidenţa acordului aplicabil.

6. (a) Interdicţia prevăzută la alineatul (1) nu se aplică schimburilor comerciale bilaterale dintre una dintre părţile contractante menţionate la articolul 3 alineatul (1) şi una dintre părţile contractante menţionate la articolul 3 alineatul (2), cu excepţia Israelului, a Insulelor Feroe şi a participanților la Procesul de Stabilizare şi de Asociere, dacă produsele sunt considerate ca fiind originare din partea contractantă exportatoare sau importatoare fără aplicarea cumulului cu materiale originare din una dintre celelalte părţi contractante menţionate la articolul 3.

(b) Interdicţia prevăzută la alineatul (1) nu se aplică schimburilor comerciale bilaterale dintre Egipt, Iordania, Maroc şi Tunisia dacă produsele sunt considerate ca fiind originare din una dintre aceste ţări fără aplicarea cumulului cu materiale originare din una dintre celelalte părţi contractante menţionate la articolul 3.

7. Fără a aduce atingere alineatului (1), partea contractantă exportatoare poate aplica, mai puţin pentru produsele încadrate la capitolele 1 - 24 din Sistemul armonizat, restituiri sau scutiri de taxe vamale sau de taxe cu efect echivalent aplicabile materialelor neoriginare utilizate la fabricarea produselor originare, sub rezerva următoarelor dispoziţii:

(a) o cotă de 4% din taxele vamale se reţine pentru produsele încadrate la capitolele 25 - 49 şi 64 - 97 din Sistemul armonizat, ori o cotă mai mică, în cazul în care aceasta este în vigoare în partea contractantă exportatoare;

(b) o cotă de 8% din taxele vamale se reţine pentru produsele încadrate la capitolele 50 - 63 din Sistemul armonizat, ori o cotă mai mică, în cazul în care aceasta este în vigoare în partea contractantă exportatoare.

Părțile contractante enumerate în anexa V la prezentul apendice nu aplică dispozițiile prezentului alineat.

8. Dispozițiile alineatului (7) se aplică până la 31 decembrie 2012 şi pot fi reexaminate de comun acord.

TITLUL VDOVADA DE ORIGINE

Articolul 15 Condiţii generale

1. Atunci când sunt importate în alte părți contractante, produsele originare din una din părțile contractante beneficiază de dispozițiile acordurilor aplicabile prin prezentarea uneia dintre următoarele dovezi de origine:

(a) un certificat de circulaţie a mărfurilor EUR.1, al cărui model este prezentat în anexa III a;

(b) un certificat de circulaţie a mărfurilor EUR-MED, al cărui model este prezentat în anexa III b;

(c) în cazurile menţionate la articolul 21 alineatul (1), o declaraţie, denumită în continuare „declaraţie de origine” sau „declaraţia de origine EUR-MED”, întocmită de exportator pe o factură, un bon de livrare sau pe orice alt document comercial care descrie produsele în cauză suficient de detaliat pentru a putea fi identificate; textele declarațiilor de origine sunt prezentate în anexele IV a și b.

2. Fără a aduce atingere alineatului (1), produsele originare în sensul prezentei convenţii beneficiază, în cazurile prevăzute la articolul 26, de dispoziţiile acordurilor aplicabile fără a fi necesară prezentarea vreuneia dintre dovezile de origine menţionate la alineatul (1).

Articolul 16 Procedura de emitere a unui certificat de circulaţie a mărfurilor EUR.1 sau EUR-MED

1. Certificatul de circulaţie a mărfurilor EUR.1 sau EUR-MED se eliberează de către autorităţile vamale ale părţii contractante exportatoare la cererea scrisă a exportatorului sau, sub responsabilitatea acestuia, a reprezentantului său autorizat.

2. În acest scop, exportatorul sau reprezentantul autorizat al acestuia completează atât certificatul de circulație a mărfurilor EUR.1 sau EUR-MED, cât și formularul de cerere, ale căror modele sunt prezentate în anexele III a și b. Aceste formulare se completează în una dintre limbile în care este redactat acordul aplicabil, conform prevederilor legislației naționale a țării exportatoare. Dacă formularele se completează de mână, ele trebuie completate cu cerneală şi cu litere de tipar. Denumirea produselor trebuie indicată în rubrica rezervată în acest scop, fără spaţii între rânduri. În cazul în care rubrica nu se completează în întregime, se trasează o linie orizontală sub ultimul rând al descrierii, spațiul necompletat fiind barat.

3. Exportatorul care solicită eliberarea unui certificat de circulaţie a mărfurilor EUR.1 sau EUR-MED trebuie să poată prezenta în orice moment, la cererea autorităţilor vamale din partea contractantă exportatoare în care se eliberează certificatul de circulaţie a mărfurilor EUR.1 sau EUR-MED, toate documentele necesare care fac dovada caracterului originar al produselor respective, precum şi a îndeplinirii tuturor celorlalte condiţii prevăzute de prezenta convenție.

4. Fără a aduce atingere alineatului (5), autorităţile vamale ale părţii contractante exportatoare eliberează un certificat de circulaţie a mărfurilor EUR.1 în următoarele cazuri:

(a) dacă produsele sunt exportate din una dintre părțile contractante menționate la articolul 3 alineatul (1) către una dintre celelalte părți contractante menționate la articolul 3 alineatul (1) și

- produsele respective pot fi considerate produse originare din partea contractantă exportatoare, din partea contractantă importatoare sau din una dintre celelalte părți contractante menționate la articolul 3 alineatul (1) cu care se aplică cumulul, fără aplicarea cumulului cu materiale originare din una dintre părțile contractante menționate la articolul 3 alineatul (2), și îndeplinesc celelalte condiții ale prezentei convenții sau

- produsele respective pot fi considerate produse originare din una dintre părțile contractante menţionate la articolul 3 alineatul (2) cu care se aplică cumulul, fără aplicarea cumulului cu materialele originare din una dintre părțile contractante menţionate la articolul 3, şi îndeplinesc celelalte condiţii ale prezentei convenţii, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED;

(b) dacă produsele sunt exportate din una dintre părțile contractante menționate la articolul 3 alineatul (1) către una dintre părțile contractante menționate la articolul 3 alineatul (2) sau din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (1) și

- produsele respective pot fi considerate produse originare din partea contractantă exportatoare sau din partea contractantă importatoare, fără aplicarea cumulului cu materialele originare din una dintre celelalte părți contractante, și îndeplinesc celelalte condiții ale prezentei convenții sau

- produsele respective pot fi considerate produse originare din una dintre celelalte părți contractante menționate la articolul 3 cu care se aplică cumulul, fără aplicarea cumulului cu materialele originare din una dintre părțile contractante menționate la articolul 3, şi îndeplinesc celelalte condiţii ale prezentei convenții, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED.

(c) dacă produsele sunt exportate din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (2) și

- produsele respective pot fi considerate produse originare din partea contractantă exportatoare sau din partea contractantă importatoare, fără aplicarea cumulului cu materialele originare din una dintre celelalte părți contractante, și îndeplinesc celelalte condiții ale prezentei convenții sau

- produsele respective pot fi considerate produse originare din una dintre celelalte părți contractante menționate la articolul 3 cu care se aplică cumulul, fără aplicarea cumulului cu materialele originare din una dintre părțile contractante menționate la articolul 3, şi îndeplinesc celelalte condiţii ale prezentei convenții, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED.

5. Un certificat de circulație a mărfurilor EUR-MED este emis de autoritățile vamale ale părții contractante exportatoare, dacă produsele respective pot fi considerate produse originare din partea contractantă exportatoare, din partea contractantă importatoare sau din una dintre celelalte părți contractante menționate la articolul 3 cu care se aplică cumulul și dacă îndeplinesc condițiile prezentei convenții, în următoarele cazuri:

(a) dacă produsele sunt exportate din una dintre părțile contractante menționate la articolul 3 alineatul (1) către una dintre celelalte părți contractante menționate la articolul 3 alineatul (1) și

- cumulul s-a aplicat cu materiale originare din una sau mai multe dintre părțile contractante menționate la articolul 3 alineatul (2), cu condiţia ca în ţara de origine să fi fost emis un certificat EUR-MED sau o declaraţie de origine EUR-MED, sau

- produsele pot fi utilizate în partea contractantă importatoare în cadrul cumulului ca materiale pentru fabricarea unor produse destinate exportului din partea contractantă importatoare către una dintre părţile contractante menţionate la articolul 3 alineatul (2) sau

- produsele pot fi reexportate din partea contractantă importatoare către una dintre părţile contractante menționate la articolul 3 alineatul (2);

(b) dacă produsele sunt exportate din una dintre părțile contractante menționate la articolul 3 alineatul (1) către una dintre părțile contractante menționate la articolul 3 alineatul (2) sau din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (1) și

- cumulul s-a aplicat cu materiale originare din una sau mai multe dintre celelalte părți contractante menționate la articolul 3, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED, sau

- produsele pot fi utilizate în partea contractantă importatoare în cadrul cumulului ca materiale pentru fabricarea unor produse destinate exportului din partea contractantă importatoare către una dintre celelalte părţile contractante menţionate la articolul 3 sau

- produsele pot fi reexportate din partea contractantă importatoare către una dintre părţile contractante menționate la articolul 3.

(c) dacă produsele sunt exportate din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (2) și

- cumulul s-a aplicat cu materiale originare din una sau mai multe dintre celelalte părți contractante menționate la articolul 3, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED, sau

- produsele pot fi utilizate în partea contractantă importatoare în cadrul cumulului ca materiale pentru fabricarea unor produse destinate exportului din partea contractantă importatoare către una dintre celelalte părţile contractante menţionate la articolul 3 sau

- produsele pot fi reexportate din partea contractantă importatoare către una dintre părţile contractante menționate la articolul 3.

6. Certificatul de circulaţie a mărfurilor EUR-MED trebuie să cuprindă una dintre următoarele declaraţii, în limba engleză, la rubrica 7:

- dacă originea s-a dobândit prin aplicarea cumulului cu materiale originare din una sau mai multe părți contractante:

„CUMULATION APPLIED WITH ……” (numele ţării/ţărilor)

- dacă originea s-a dobândit fără aplicarea cumulului cu materiale originare din una sau mai multe părți contractante:

„NO CUMULATION APPLIED”

7. Autorităţile vamale care emit certificate de circulaţie a mărfurilor EUR.1 sau EUR-MED iau toate măsurile necesare pentru a verifica caracterul originar al produselor şi îndeplinirea celorlalte condiţii ale prezentei convenţii. În acest scop, ele sunt abilitate să solicite orice dovezi şi să efectueze orice verificare a conturilor exportatorului sau orice alt control pe care îl consideră necesar. Autorităţile vamale se asigură, de asemenea, că formularele menţionate la alineatul (2) sunt completate corect. În special, acestea verifică dacă rubrica rezervată denumirii produselor a fost completată astfel încât să excludă orice posibilitate de adăugare frauduloasă.

8. Data emiterii certificatului de circulaţie a mărfurilor EUR.1 sau EUR-MED trebuie indicată în rubrica 11 a certificatului.

9. Un certificat de circulaţie a mărfurilor EUR.1 sau EUR-MED este emis de autorităţile vamale şi pus la dispoziţia exportatorului imediat după efectuarea sau asigurarea exportului real.

Articolul 17 Certificate de circulaţie a mărfurilor EUR.1 sau EUR-MED emise ulterior

1. Fără a aduce atingere articolului 16 alineatul (9), un certificat de circulaţie a mărfurilor EUR.1 sau EUR-MED poate fi emis, în condiţii excepţionale, după exportul produselor la care se referă, dacă:

(a) nu a fost emis în momentul exportului ca urmare a unor erori, a unor omisiuni involuntare sau a unor circumstanţe deosebite

sau

(b) se demonstrează în mod satisfăcător pentru autorităţile vamale că un certificat de circulaţie a mărfurilor EUR.1 sau EUR-MED a fost emis, dar nu a fost acceptat la import din motive tehnice.

2. Fără a aduce atingere articolului 16 alineatul (9), un certificat de circulaţie EUR-MED poate fi emis după exportul produselor la care se referă şi pentru care s-a eliberat, la data exportului, un certificat de circulaţie a mărfurilor EUR.1, cu condiţia să se demonstreze în mod satisfăcător pentru autorităţile vamale că sunt îndeplinite condiţiile prevăzute la articolul 16 alineatul (5).

3. În scopul punerii în aplicare a alineatelor (1) şi (2), exportatorul trebuie să indice în cererea sa locul şi data exportului produselor la care se referă certificatul de circulaţie a mărfurilor EUR.1 sau EUR-MED, precum şi motivele cererii sale.

4. Autorităţile vamale pot emite ulterior un certificat de circulaţie a mărfurilor EUR.1 sau EUR-MED numai după ce au verificat dacă informaţiile furnizate în cererea exportatorului sunt conforme cu cele din dosarul corespunzător.

5. Certificatele de circulaţie a mărfurilor EUR.1 sau EUR-MED emise ulterior trebuie să cuprindă următoarea menţiune în limba engleză:

„ISSUED RETROSPECTIVELY”

Certificatele de circulaţie a mărfurilor EUR-MED emise ulterior în temeiul alineatului (2) trebuie să cuprindă următoarea menţiune în limba engleză:

„ISSUED RETROSPECTIVELY [Original EUR.1 No ……… (data şi locul eliberării) ]”

6. Menţiunea prevăzută la alineatul (5) se face în rubrica 7 a certificatului de circulaţie a mărfurilor EUR.1 sau EUR-MED.

Articolul 18 Emiterea unui duplicat al certificatului EUR.1 sau EUR-MED

1. În caz de furt, pierdere sau distrugere a unui certificat de circulaţie a mărfurilor EUR.1 sau EUR-MED, exportatorul le poate solicita autorităţilor vamale care l-au emis un duplicat, pe baza documentelor de export pe care le deţin.

2. Duplicatul astfel emis trebuie să cuprindă următoarea menţiune în limba engleză:

„DUPLICATE”

3. Menţiunea prevăzută la alineatul (2) se face în rubrica 7 a duplicatului certificatului de circulaţie a mărfurilor EUR.1 sau EUR-MED.

4. Duplicatul, pe care trebuie reprodusă data emiterii certificatului de circulaţie a mărfurilor EUR.1 sau EUR-MED original, intră în vigoare la acea dată.

Articolul 19 Emiterea certificatelor de circulaţie a mărfurilor EUR.1 sau EUR-MED pe baza unei dovezi de origine emise sau întocmite anterior

Atunci când produsele originare sunt plasate sub controlul unui birou vamal dintr-o parte contractantă, este posibil să se înlocuiască dovada de origine iniţială cu unul sau mai multe certificate de circulaţie a mărfurilor EUR.1 sau EUR-MED în scopul trimiterii tuturor sau a unora dintre aceste produse în alt loc din respectiva parte contractantă. Certificatele de circulaţie a mărfurilor EUR.1 sau EUR-MED de înlocuire sunt emise de biroul vamal sub controlul căruia sunt plasate produsele.

Articolul 20 Separare contabilă

1. În cazul în care păstrarea unor stocuri separate de materiale originare şi neoriginare care sunt identice şi interschimbabile creează costuri substanţiale sau dificultăţi materiale considerabile, autorităţile vamale pot, la cererea scrisă a celor în cauză, să autorizeze utilizarea metodei „separării contabile” (denumită în continuare „metoda”) pentru gestionarea stocurilor respective.

2. Metoda trebuie să poată garanta că, pentru o anumită perioadă de referinţă, numărul de produse obţinute care ar putea fi considerate „originare” este acelaşi cu cel care ar fi fost obţinut în cazul în care ar fi existat o separare fizică a stocurilor.

3. Autorităţile vamale pot acorda autorizaţia menţionată la alineatul (1) sub rezerva oricăror condiţii pe care le consideră adecvate.

4. Metoda se înregistrează şi se aplică pe baza principiilor generale de contabilitate aplicabile în ţara în care a fost fabricat produsul.

5. Beneficiarul acestei metode poate întocmi sau solicita dovezi de origine, după caz, pentru cantitatea de produse care pot fi considerate originare. La cererea autorităţilor vamale, beneficiarul furnizează o declaraţie privind modul în care au fost gestionate cantităţile.

6. Autorităţile vamale monitorizează utilizarea autorizaţiei şi o pot retrage în orice moment dacă beneficiarul o utilizează necorespunzător în orice mod sau dacă nu îndeplineşte oricare din celelalte condiţii prevăzute de prezenta convenţie.

Articolul 21 Condiţiile de întocmire a unei declaraţii de origine sau a unei declaraţii de origine EUR-MED

1. Declaraţia de origine sau declaraţia de origine EUR-MED prevăzută la articolul 15 alineatul (1) litera (c) poate fi întocmită:

(a) de către un exportator autorizat în sensul articolului 22

sau

(b) de orice exportator pentru orice transport constând în unul sau mai multe pachete care conţin produse originare a căror valoare totală nu depăşeşte 6 000 EUR.

2. Fără a aduce atingere alineatului (3), o declaraţie de origine poate fi întocmită în următoarele cazuri:

(a) dacă produsele sunt exportate din una dintre părțile contractante menționate la articolul 3 alineatul (1) către una dintre celelalte părți contractante menționate la articolul 3 alineatul (1) și

- produsele respective pot fi considerate produse originare din partea contractantă exportatoare, din partea contractantă importatoare sau din una dintre celelalte părți contractante menționate la articolul 3 alineatul (1) cu care se aplică cumulul, fără aplicarea cumulului cu materiale originare din una dintre părțile contractante menționate la articolul 3 alineatul (2), și îndeplinesc celelalte condiții ale prezentei convenții sau

- produsele respective pot fi considerate produse originare din una dintre părțile contractante menţionate la articolul 3 alineatul (2) cu care se aplică cumulul, fără aplicarea cumulului cu materialele originare din una dintre părțile contractante menţionate la articolul 3, şi îndeplinesc celelalte condiţii ale prezentei convenţii, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED;

(b) dacă produsele sunt exportate din una dintre părțile contractante menționate la articolul 3 alineatul (1) către una dintre părțile contractante menționate la articolul 3 alineatul (2) sau din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (1) și

- produsele respective pot fi considerate produse originare din partea contractantă exportatoare sau din partea contractantă importatoare, fără aplicarea cumulului cu materialele originare din una dintre celelalte părți contractante, și îndeplinesc celelalte condiții ale prezentei convenții sau

- produsele respective pot fi considerate produse originare din una dintre celelalte părți contractante menționate la articolul 3 cu care se aplică cumulul, fără aplicarea cumulului cu materialele originare din una dintre părțile contractante menționate la articolul 3, şi îndeplinesc celelalte condiţii ale prezentei convenții, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED.

(c) dacă produsele sunt exportate din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (2) și

- produsele respective pot fi considerate produse originare din partea contractantă exportatoare sau din partea contractantă importatoare, fără aplicarea cumulului cu materialele originare din una dintre celelalte părți contractante, și îndeplinesc celelalte condiții ale prezentei convenții sau

- produsele respective pot fi considerate produse originare din una dintre celelalte părți contractante menționate la articolul 3 cu care se aplică cumulul, fără aplicarea cumulului cu materialele originare din una dintre părțile contractante menționate la articolul 3, şi îndeplinesc celelalte condiţii ale prezentei convenții, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED.

3. O declarație de origine EUR-MED poate fi întocmită, dacă produsele respective pot fi considerate produse originare din partea contractantă exportatoare, din partea contractantă importatoare sau din una dintre celelalte părți contractante menționate la articolul 3 cu care se aplică cumulul și dacă îndeplinesc condițiile prezentei convenții, în următoarele cazuri:

(a) dacă produsele sunt exportate din una dintre părțile contractante menționate la articolul 3 alineatul (1) către una dintre celelalte părți contractante menționate la articolul 3 alineatul (1) și

- cumulul s-a aplicat cu materiale originare din una sau mai multe dintre părțile contractante menționate la articolul 3 alineatul (2), cu condiţia ca în ţara de origine să fi fost emis un certificat EUR-MED sau o declaraţie de origine EUR-MED, sau

- produsele pot fi utilizate în partea contractantă importatoare în cadrul cumulului ca materiale pentru fabricarea unor produse destinate exportului din partea contractantă importatoare către una dintre părţile contractante menţionate la articolul 3 alineatul (2) sau

- produsele pot fi reexportate din partea contractantă importatoare către una dintre părţile contractante menționate la articolul 3 alineatul (2);

(b) dacă produsele sunt exportate din una dintre părțile contractante menționate la articolul 3 alineatul (1) către una dintre părțile contractante menționate la articolul 3 alineatul (2) sau din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (1) și

- cumulul s-a aplicat cu materiale originare din una sau mai multe dintre celelalte părți contractante menționate la articolul 3, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED, sau

- produsele pot fi utilizate în partea contractantă importatoare în cadrul cumulului ca materiale pentru fabricarea unor produse destinate exportului din partea contractantă importatoare către una dintre celelalte părţile contractante menţionate la articolul 3 sau

- produsele pot fi reexportate din partea contractantă importatoare către una dintre părţile contractante menționate la articolul 3.

(c) dacă produsele sunt exportate din una dintre părțile contractante menționate la articolul 3 alineatul (2) către una dintre părțile contractante menționate la articolul 3 alineatul (2) și

- cumulul s-a aplicat cu materiale originare din una sau mai multe dintre celelalte părți contractante menționate la articolul 3, cu condiţia ca în ţara de origine să fi fost emis un certificat EUR-MED sau o declaraţie de origine EUR-MED, sau

- produsele pot fi utilizate în partea contractantă importatoare în cadrul cumulului ca materiale pentru fabricarea unor produse destinate exportului din partea contractantă importatoare către una dintre celelalte părţile contractante menţionate la articolul 3 sau

- produsele pot fi reexportate din partea contractantă importatoare către una dintre părţile contractante menționate la articolul 3.

4. O declaraţie de origine EUR-MED trebuie să cuprindă una dintre următoarele declarații în limba engleză:

- dacă originea s-a dobândit prin aplicarea cumulului cu materiale originare din una sau mai multe părți contractante:

„CUMULATION APPLIED WITH ……” (numele ţării/ţărilor)

- dacă originea s-a dobândit fără aplicarea cumulului cu materiale originare din una sau mai multe părți contractante:

„NO CUMULATION APPLIED”

5. Exportatorul care întocmeşte o declaraţie de origine sau o declaraţie de origine EUR-MED trebuie să poată prezenta în orice moment, la cererea autorităţilor vamale ale părţii contractante exportatoare, toate documentele necesare care fac dovada caracterului originar al produselor respective, precum şi a îndeplinirii celorlalte condiţii prevăzute de prezenta convenție.

6. Exportatorul întocmeşte o declaraţie de origine sau o declaraţie de origine EUR-MED dactilografiind, ştampilând sau tipărind pe factură, pe bonul de livrare sau pe orice alt document comercial declaraţia al cărei text este prevăzut în anexele IV a şi IV b, utilizând una din versiunile lingvistice din respectivele anexe, în conformitate cu dispoziţiile de drept intern ale ţării exportatoare. Dacă este întocmită de mână, declaraţia trebuie scrisă cu cerneală şi cu litere de tipar.

7. Declaraţiile de origine şi declaraţiile de origine EUR-MED poartă semnătura de mână originală a exportatorului. Cu toate acestea, un exportator autorizat în sensul articolului 22 nu este obligat să semneze astfel de declaraţii, cu condiţia să prezinte autorităţilor vamale din partea contractantă exportatoare un angajament scris prin care acceptă responsabilitatea integrală pentru orice declaraţie de origine care îl identifică ca şi cum ar fi fost semnată personal de el.

8. O declaraţie de origine sau o declaraţie de origine EUR-MED poate fi întocmită de exportator la exportul produselor la care se referă declarația sau după export, cu condiţia ca prezentarea acesteia în ţara importatoare să se facă în decurs de cel mult doi ani de la importul produselor la care se referă.

Articolul 22 Exportator autorizat

1. Autoritățile vamale din partea contractantă exportatoare pot autoriza orice exportator (denumit în continuare „exportator autorizat”) care efectuează frecvent exporturi de produse în conformitate cu dispoziţiile prezentei convenţii să întocmească declarații de origine sau declarații de origine EUR-MED indiferent de valoarea produselor respective. Un exportator care doreşte o astfel de autorizare trebuie să ofere, în mod satisfăcător pentru autorităţile vamale, toate garanţiile necesare pentru verificarea caracterului originar al produselor şi a respectării celorlalte condiţii ale prezentei convenții.

2. Autorităţile vamale pot condiţiona acordarea statutului de exportator autorizat de orice condiţii pe care le consideră adecvate.

3. Autorităţile vamale îi atribuie exportatorului autorizat un număr de autorizaţie vamală, care trebuie să figureze pe declaraţia de origine sau pe declaraţia de origine EUR-MED.

4. Autorităţile vamale monitorizează utilizarea acestei autorizaţii de către exportatorul autorizat.

5. Autorităţile vamale pot retrage autorizaţia în orice moment. Ele trebuie să facă acest lucru atunci când exportatorul autorizat nu mai oferă garanţiile menţionate la alineatul (1), nu mai îndeplineşte condiţiile menţionate la alineatul (2) sau abuzează în orice mod de autorizaţie.

Articolul 23 Valabilitatea dovezii de origine

1. O dovadă de origine este valabilă timp de patru luni de la data emiterii sale în partea contractantă exportatoare şi trebuie prezentată autorităţilor vamale din partea contractantă importatoare în acelaşi termen.

2. Dovezile de origine care sunt prezentate autorităţilor vamale din partea contractantă importatoare după expirarea termenului de prezentare prevăzut la alineatul (1) pot fi acceptate în scopul aplicării tratamentului preferenţial dacă nerespectarea termenului este cauzată de circumstanţe excepţionale.

3. În alte cazuri de prezentare tardivă, autorităţile vamale din partea contractantă importatoare pot accepta dovezile de origine dacă produsele le-au fost prezentate înainte de expirarea respectivului termen.

Articolul 24 Prezentarea dovezii de origine

Dovezile de origine sunt prezentate autorităţilor vamale din partea contractantă importatoare în conformitate cu procedurile aplicabile în ţara respectivă. Autorităţile menţionate anterior pot solicita traducerea unei dovezi de origine şi totodată pot solicita ca declaraţia de import să fie însoţită de o declaraţie prin care importatorul să ateste că produsele îndeplinesc condiţiile necesare pentru implementarea acordului aplicabil.

Articolul 25 Importul eşalonat

În cazul în care, la cererea importatorului şi în condiţiile stabilite de autorităţile vamale din partea contractantă importatoare, produsele demontate sau neasamblate în sensul regulii generale nr. 2 litera (a) din Sistemul armonizat încadrate la secţiunile XVI şi XVII sau la poziţiile 7308 şi 9406 din Sistemul armonizat sunt importate eşalonat, autorităţilor vamale li se prezintă o singură dovadă de origine pentru respectivele produse, la importul primului transport.

Articolul 26 Scutiri de la dovada de origine

1. Sunt admise ca produse originare, fără a fi necesară prezentarea unei dovezi de origine, produsele care sunt expediate de particulari către particulari sub formă de colete mici sau care sunt fac parte din bagajele personale ale călătorilor, cu condiția ca aceste produse să reprezinte importuri lipsite de caracter comercial şi să fie declarate ca îndeplinind condiţiile prezentei convenţii, neexistând nicio îndoială cu privire la veridicitatea unei astfel de declaraţii. În caz de expediere prin poştă, această declaraţie se poate face pe declaraţia vamală CN22/CN23 sau pe o foaie anexată la respectiva declaraţie.

2. Sunt considerate lipsite de caracter comercial importurile ocazionale ce constau exclusiv în produse destinate uzului personal al destinatarilor, al călătorilor sau al familiilor lor, dacă este evident că aceste produse, prin natura şi cantitatea lor, nu sunt destinate comercializării.

3. În plus, valoarea totală a acestor produse nu poate depăşi 500 EUR în cazul coletelor mici și 1 200 EUR în cazul produselor care fac parte din bagajul personal al călătorilor.

Articolul 27 Documente justificative

Documentele menționate la articolul 16 alineatul (3) și la articolul 21 alineatul (5), menite să ateste faptul că produsele care fac obiectul unui certificat de circulație a mărfurilor EUR.1 sau EUR-MED ori al unei declarații de origine sau al unei declarații de origine EUR-MED pot fi considerate produse originare dintr-o parte contractantă și îndeplinesc celelalte condiții ale prezentei convenţii, pot consta, inter alia , în:

(a) dovada directă a operaţiunilor efectuate de exportator sau de furnizor pentru a obţine mărfurile respective, conţinută, de exemplu, în conturile sale sau în contabilitatea sa internă;

(b) documente care atestă caracterul originar al materialelor utilizate, emise sau întocmite în partea contractantă în cauză, atunci când aceste documente sunt utilizate în conformitate cu legislația națională;

(c) documente care dovedesc prelucrarea sau transformarea materialelor în partea contractantă în cauză, emise sau întocmite în respectiva parte contractantă, atunci când aceste documente sunt utilizate în conformitate cu legislația națională;

(d) certificate de circulație a mărfurilor EUR.1 sau EUR-MED ori declarații de origine sau declarații de origine EUR-MED care atestă caracterul originar al materialelor utilizate, emise sau întocmite în părțile contractante conform prezentei convenții;

(e) dovezi corespunzătoare cu privire la transformarea sau prelucrarea suferită în afara părții contractante în cauză în conformitate cu articolul 11, care atestă respectarea condiţiilor prevăzute la articolul respectiv.

Articolul 28 Păstrarea dovezii de origine și a documentelor justificative

1. Exportatorul care solicită emiterea unui certificat de circulaţie a mărfurilor EUR.1 sau EUR-MED trebuie să păstreze documentele menţionate la articolul 16 alineatul (3) timp de cel puţin trei ani.

2. Exportatorul care întocmeşte o declaraţie de origine sau o declaraţie de origine EUR-MED trebuie să păstreze timp de cel puţin trei ani copia acestei declaraţii de origine, precum şi documentele menţionate la articolul 21 alineatul (5).

3. Autorităţile vamale din partea contractantă exportatoare care emit un certificat de circulaţie a mărfurilor EUR.1 sau EUR-MED trebuie să păstreze formularul de cerere menţionat la articolul 16 alineatul (2) timp de cel puţin trei ani.

4. Autorităţile vamale din partea contractantă importatoare trebuie să păstreze timp de cel puţin trei ani certificatele de circulaţie a mărfurilor EUR.1 şi EUR-MED, declaraţiile de origine şi declaraţiile de origine EUR-MED care le sunt prezentate.

Articolul 29 Discordanţe şi erori formale

1. Constatarea unor mici discordanţe între declarațiile făcute pe dovada de origine şi cele făcute pe documentele prezentate biroului vamal în vederea îndeplinirii formalităţilor de import al produselor nu duce ipso facto la invalidarea dovezii de origine dacă se constată în mod satisfăcător că respectivul document corespunde produselor prezentate.

2. Erorile formale evidente, cum sunt greşelile de dactilografiere dintr-o dovadă de origine, nu duc la refuzarea documentului dacă aceste erori nu sunt de natură să pună la îndoială corectitudinea declaraţiilor făcute pe respectivul document.

Articolul 30 Sume exprimate în euro

1. În scopul punerii în aplicare a dispozițiilor articolului 21 alineatul (1) litera (b) și ale articolului 26 alineatul (3), atunci când produsele sunt facturate în altă monedă decât euro, sumele exprimate în moneda națională a părţilor contractante echivalente cu sumele exprimate în euro se fixează anual de către fiecare dintre țările în cauză.

2. Un transport beneficiază de dispoziţiile articolului 21 alineatul (1) litera (b) sau ale articolului 26 alineatul (3) în raport cu moneda în care este întocmită factura şi în funcţie de suma fixată de ţara în cauză.

3. Sumele care trebuie folosite în orice monedă naţională dată reprezintă contravaloarea, în respectiva monedă, a sumelor exprimate în euro din prima zi lucrătoare din luna octombrie. Sumele sunt comunicate Comisiei Europene înainte de 15 octombrie şi se aplică de la 1 ianuarie anul următor. Comisia Europeană comunică sumele respective tuturor țărilor în cauză.

4. O ţară poate rotunji în plus sau în minus suma rezultată din conversia în moneda sa naţională a unei sume exprimate în euro. Suma rotunjită nu poate să difere cu mai mult de 5% faţă de suma rezultată din conversie. O ţară poate menţine neschimbată contravaloarea în moneda sa naţională a unei sume exprimate în euro dacă, la momentul ajustării anuale prevăzute la alineatul (3), conversia sumei respective duce, înainte de orice rotunjire, la o creştere cu mai puţin de 15% a contravalorii sale în moneda naţională. Contravaloarea în moneda naţională poate fi menţinută neschimbată în cazul în care conversia ar duce la o scădere a respectivei contravalori.

5. Sumele exprimate în euro sunt revizuite de comitetul mixt la cererea oricărei părţi contractante. La efectuarea acestei revizuiri, comitetul mixt analizează necesitatea de a menţine efectele limitelor respective în termeni reali. Comitetul poate decide în acest scop modificarea sumelor exprimate în euro.

TITLUL VIMETODE DE COOPERARE ADMINISTRATIVĂ

Articolul 31 Cooperare administrativă

1. Autoritățile vamale ale părților contractante își transmit reciproc, prin intermediul Comisiei Europene, specimene ale ștampilelor utilizate în birourile lor vamale pentru emiterea certificatelor de circulație a mărfurilor EUR.1 și EUR-MED, precum și adresele autorităților vamale responsabile pentru verificarea certificatelor, a declarațiilor de origine şi a declaraţiilor de origine EUR-MED.

2. Pentru a garanta o aplicare corectă a prezentei convenţii, părţile contractante îşi acordă reciproc asistenţă, prin intermediul administraţiilor vamale competente, la verificarea autenticităţii certificatelor de circulaţie a mărfurilor EUR.1 şi EUR-MED, a declaraţiilor de origine şi a declaraţiilor de origine EUR-MED, precum şi a exactităţii informaţiilor furnizate în aceste documente.

Articolul 32 Verificarea dovezilor de origine

1. Verificarea ulterioară a dovezilor de origine se efectuează prin sondaj sau de fiecare dată când autorităţile vamale ale părţii contractante importatoare au îndoieli justificate cu privire la autenticitatea acestor documente, la caracterul originar al produselor respective sau la respectarea celorlalte condiţii ale prezentei convenții.

2. În scopul punerii în aplicare a dispozițiilor alineatului (1), autorităţile vamale ale părţii contractante importatoare înapoiază certificatul de circulaţie a mărfurilor EUR.1 sau EUR-MED şi factura, dacă a fost prezentată, declaraţia de origine sau declaraţia de origine EUR-MED sau o copie a acestor documente autorităţilor vamale din partea contractantă exportatoare, indicând, după caz, motivele pentru care solicită verificarea. În sprijinul cererii de verificare trebuie furnizate orice documente şi informaţii obţinute care sugerează că declarațiile făcute pe dovada de origine sunt inexacte.

3. Verificarea este efectuată de autoritățile vamale ale părţii contractante exportatoare. În acest sens, ele sunt abilitate să solicite orice dovezi şi să efectueze orice verificare a conturilor exportatorului sau orice alt control pe care îl consideră necesar.

4. În cazul în care decid să suspende acordarea tratamentului preferenţial produselor în cauză până la obţinerea rezultatelor verificării, autorităţile vamale din partea contractantă importatoare acordă importatorului liberul de vamă pentru produsele respective, sub rezerva oricăror măsuri de precauţie considerate necesare.

5. Autorităţile vamale care solicită verificarea sunt informate în cel mai scurt timp cu privire la rezultatele acesteia. Rezultatele trebuie să indice clar dacă documentele sunt autentice și dacă produsele în cauză pot fi considerate produse originare din una dintre părțile contractante și îndeplinesc celelalte condiții ale prezentei convenții.

6. Dacă îndoieli justificate şi în lipsa unui răspuns în termen de zece luni de la data cererii de verificare sau dacă răspunsul nu conţine informaţii suficiente pentru a determina autenticitatea documentului respectiv sau originea reală a produselor, autorităţile vamale solicitante refuză, cu excepţia unor circumstanţe excepţionale, acordarea tratamentului preferenţial.

Articolul 33 Soluţionarea litigiilor

În cazul în care litigiile survenite în urma procedurilor de verificare prevăzute la articolul 32 nu pot fi soluţionate între autorităţile vamale care solicită verificarea şi autorităţile vamale responsabile cu efectuarea verificării, ele sunt înaintate organismului bilateral înfiinţat în temeiul acordului aplicabil. În cazul în care alte litigii decât cele legate de procedurile de verificare prevăzute la articolul 32 survin în privinţa interpretării prezentei convenţii, ele sunt înaintate comitetului mixt.

În toate cazurile, soluţionarea litigiilor dintre importator şi autorităţile vamale ale părţii contractante importatoare are loc în conformitate cu legislaţia ţării respective.

Articolul 34 Sancţiuni

Se aplică sancțiuni oricărei persoane care întocmeşte sau dispune întocmirea unui document care conţine date inexacte în scopul obţinerii unui tratament preferenţial pentru produse.

Articolul 35 Zone libere

1. Părţile contractante iau toate măsurile necesare pentru a garanta că produsele comercializate pe baza unei dovezi de origine şi care, în cursul transportului, staţionează într-o zonă liberă situată pe teritoriul lor, nu sunt substituite cu alte mărfuri şi nu fac obiectul unor alte manipulări decât operaţiunile normale destinate să împiedice deteriorarea lor.

2. Prin derogare de la alineatul (1), atunci când produse originare dintr-o parte contractantă sunt importate într-o zonă liberă pe baza unei dovezi de origine şi suferă transformări sau prelucrări, autorităţile competente emit, la cererea exportatorului, un nou certificat de circulaţie a mărfurilor EUR.1 sau EUR-MED dacă prelucrările sau transformările la care au fost supuse îndeplinesc dispozițiile prezentei convenții.

ANEXA I

NOTE INTRODUCTIVE LA LISTA DIN ANEXA II

Nota 1:

În listă sunt prevăzute condiţiile pe care toate produsele trebuie să le îndeplinească pentru a fi considerate prelucrate sau transformate suficient în sensul articolului 5 din apendicele I la convenție.

Nota 2:

2.1. Primele două coloane din listă descriu produsul obţinut. Prima coloană indică numărul poziţiei sau numărul capitolului din Sistemul armonizat, iar a doua coloană indică denumirea mărfurilor folosită în acest sistem pentru poziţia sau capitolul respectiv. Pentru fiecare mențiune din primele două coloane este enunțată o regulă în coloana 3 sau 4. Acolo unde, în unele cazuri, numărul din prima coloană este precedat de un „ex”, acesta înseamnă că regula din coloana 3 sau 4 se aplică numai părţii din poziţia descrisă în coloana 2.

2.2. Acolo unde, în coloana 1, sunt grupate mai multe numere de poziţii sau acolo unde se indică un număr de capitol, iar denumirea produselor din coloana 2 este, prin urmare, dată în termeni generali, regulile corespunzătoare din coloana 3 sau 4 se aplică tuturor produselor care, în cadrul Sistemului armonizat, sunt încadrate la diferite poziţii ale capitolului sau la oricare dintre poziţiile grupate în coloana 1.

2.3. În cazul în care lista conţine diferite reguli aplicabile diferitelor produse încadrate la aceeaşi poziţie, fiecare liniuţă poartă denumirea părţii din poziţie care face obiectul regulii corespunzătoare din coloana 3 sau 4.

2.4. Acolo unde, în dreptul unei intrări din primele două coloane, este menționată câte o regulă atât în coloana 3, cât și în coloana 4, exportatorul poate alege să aplice fie regula din coloana 3, fie pe cea din coloana 4. Dacă în coloana 4 nu este indicată nicio regulă de origine, se aplică regula din coloana 3.

Nota 3:

3.1. Dispoziţiile articolului 5 din apendicele I la convenţie, referitoare la produsele care au dobândit caracterul originar şi care sunt folosite la fabricarea altor produse, se aplică indiferent dacă acest caracter a fost obţinut în fabrica în care au fost folosite produsele sau într-o altă fabrică dintr-o parte contractantă.

Exemplu:

Un motor de la poziţia 8407, pentru care regula prevede că valoarea materialelor neoriginare care pot fi utilizate nu poate depăşi 40% din preţul franco fabrică, este fabricat din „alte piese forjate din alte oţeluri aliate” de la poziţia ex 7224.

Dacă semifabricatul a fost obţinut în Uniunea Europeană prin forjarea unui lingou neoriginar, el a dobândit deja caracter originar prin aplicarea regulii prevăzute în listă pentru poziţia ex 7224. Prin urmare, semifabricatul poate fi considerat produs originar la calcularea valorii motorului, indiferent dacă a fost fabricat în aceeaşi fabrică sau într-o altă fabrică din Uniunea Europeană. Valoarea lingoului neoriginar nu trebuie deci luată în considerare la calcularea valorii materialelor neoriginare utilizate.

3.2. Regula indicată în listă stabileşte nivelul minim de prelucrare sau de transformare necesar, iar prelucrările sau transformările suplimentare conferă, la rândul lor, caracterul de produs originar; dimpotrivă, prelucrările sau transformările sub nivelul minim necesar nu pot conferi caracterul de produs originar. Astfel, dacă o regulă prevede că anumite materiale neoriginare pot fi folosite într-un anumit stadiu de fabricație, folosirea respectivelor materiale într-un stadiu mai puţin avansat de fabricație este autorizată, însă folosirea lor într-un stadiu de fabricaţie avansat, nu.

3.3. Fără a aduce atingere notei 3.2, atunci când o regulă utilizează expresia „Fabricare din materiale de la orice poziţie”, pot fi utilizate materiale de la orice poziţie(poziţii) (chiar materiale cu aceeaşi denumire şi de la aceeaşi poziţie cu produsul), însă sub rezerva eventualelor restricţii specifice care pot fi cuprinse, de asemenea, în regulă.

Cu toate acestea, expresia „Fabricare din materiale de la orice poziţie, inclusiv din alte materiale de la poziţia ...” sau „Fabricare din materiale de la orice poziţie, inclusiv din alte materiale de la aceeaşi poziţie cu produsul” înseamnă că se pot utiliza materiale de la orice poziţie(poziţii), cu excepţia materialelor care au aceeaşi denumire cu produsul, astfel cum este prevăzută în coloana 2 a listei.

3.4. Atunci când o regulă din listă prevede că un produs poate fi fabricat din mai multe materiale, acest lucru înseamnă că se pot utiliza unul sau mai multe dintre aceste materiale. Regula nu prevede obligativitatea utilizării tuturor acestor materiale.

Exemplu:

Regula aplicabilă ţesăturilor de la poziţiile 5208 - 5212 prevede că se pot utiliza fibre naturale și că, printre altele, se pot utiliza şi materiale chimice. Aceasta nu înseamnă că ambele trebuie utilizate; este posibilă utilizarea fie a unora sau a celorlalte din aceste materiale, fie a ambelor.

3.5. Atunci când o regulă din listă prevede că un produs trebuie fabricat dintr-un anumit material, această condiție nu împiedică utilizarea altor materiale care, prin natura lor, nu pot satisface regula (a se vedea și nota introductivă 6.2 de mai jos privind textilele).

Exemplu:

Regula privind produsele alimentare preparate de la poziţia 1904, care exclude în mod explicit utilizarea cerealelor şi a derivaţilor acestora, nu interzice utilizarea sărurilor minerale, a substanţelor chimice sau a altor aditivi care nu sunt obţinuți din cereale.

Cu toate acestea, regula nu se aplică produselor care, deşi nu pot fi fabricate din materialele specificate în listă, pot fi fabricate dintr-un material de aceeaşi natură într-un stadiu mai puţin avansat de fabricaţie.

Exemplu:

În cazul unui articol de îmbrăcăminte de la ex capitolul 62 fabricat din materiale neţesute, dacă se prevede că această categorie de articol poate fi fabricată numai din fire neoriginare, nu este permisă utilizarea materialelor textile neţesute, chiar dacă materialele neţesute nu pot fi obţinute în mod normal din fire. În astfel de cazuri, materialul recomandat ar fi în mod normal cel aflat în stadiul de prelucrare anterior firelor, adică în stadiul de fibră.

3.6. Atunci când o regulă din listă prevede două procentaje ale valorii maxime a materialelor neoriginare care pot fi folosite, aceste procentaje nu pot fi adunate. Cu alte cuvinte, valoarea maximă a tuturor materialelor neoriginare utilizate nu poate depăşi niciodată cel mai mare procentaj dat. De asemenea, procentajele individuale care se aplică unor anumitor produse nu trebuie depăşite.

Nota 4:

4.1. Noţiunea de „fibre naturale” utilizat în listă se referă la alte fibre decât cele artificiale sau sintetice. Noţiunea se limitează la stadiile anterioare filării, inclusiv deşeurile, şi, dacă nu se prevede altfel, include fibrele care au fost cardate, pieptănate sau prelucrate în alt mod, dar nefilate.

4.2. Noţiunea „fibre naturale” include părul de cal de la poziţia 0511, mătasea de la poziţiile 5002 şi 5003, precum şi lâna, părul fin şi părul grosier de animale de la poziţiile 5101 - 5105, fibrele de bumbac de la poziţiile 5201 - 5203 şi celelalte fibre de origine vegetală de la poziţiile 5301 - 5305.

4.3. Noțiunile „pastă textilă”, „materiale chimice” şi „materiale folosite la fabricarea hârtiei” utilizate în listă descriu materialele care nu sunt încadrate la capitolele 50 – 63 şi care pot fi utilizate la fabricarea fibrelor sau a firelor sintetice sau artificiale ori a firelor sau a fibrelor de hârtie.

4.4. Noţiunea „fibre sintetice sau artificiale discontinue” utilizată în listă cuprinde cablurile din filamente, fibrele discontinue şi deşeurile de fibre sintetice sau artificiale discontinue de la poziţiile 5501 - 5507.

Nota 5:

5.1. Atunci când, pentru un anumit produs din listă, se face trimitere la prezenta notă introductivă, condiţiile prevăzute în coloana 3 nu se aplică niciunuia dintre materialele textile de bază utilizate la fabricarea respectivului produs dacă, luate împreună, acestea reprezintă 10% sau mai puţin din greutatea totală a tuturor materialelor textile de bază utilizate (a se vedea și notele 5.3 și 5.4).

5.2. Cu toate acestea, toleranţa menţionată la nota 5.1. se aplică numai produselor care au fost obținute din două sau mai multe materiale textile de bază.

Materialele textile de bază sunt următoarele:

- mătase,

- lână,

- păr grosier de animale,

- păr fin de animale,

- păr de cal,

- bumbac,

- materiale utilizate pentru fabricarea hârtiei şi hârtie,

- in,

- cânepă,

- iută şi alte fibre textile liberiene,

- sisal şi alte fibre textile din genul „agave”,

- cocos, abacă, ramie și alte fibre textile vegetale,

- filamente sintetice,

- filamente artificiale,

- filamente conductoare electrice,

- fibre sintetice discontinue de polipropilenă,

- fibre sintetice discontinue de poliester,

- fibre sintetice discontinue de poliamidă,

- fibre sintetice discontinue de poliacrilonitril,

- fibre sintetice discontinue de poliimidă,

- fibre sintetice discontinue de politetrafluoretilenă,

- fibrele sintetice discontinue de polisulfură de fenilen,

- fibrele sintetice discontinue de policlorură de vinil,

- alte fibre sintetice discontinue,

- fibre artificiale discontinue de viscoză,

- alte fibre artificiale discontinue,

- fire de poliuretan segmentate cu segmente flexibile de polieter, izolate sau nu,

- fire de poliuretan segmentate cu segmente flexibile de poliester, izolate sau nu,

- produsele de la poziţia 5605 (fire metalice şi fire metalizate) formate dintr-un miez care constă fie dintr-o bandă îngustă de aluminiu, fie dintr-o peliculă de material plastic acoperită sau nu cu praf de aluminiu, cu o lăţime de cel mult 5 mm, acest miez fiind inserat prin lipire între două pelicule de material plastic cu un lipici transparent sau colorat,

- celelalte produse de la poziţia 5605.

Exemplu:

Un fir de la poziţia 5205 obţinut din fibre de bumbac de la poziţia 5203 şi din fibre sintetice discontinue de la poziţia 5506 este un fir mixt. Din acest motiv, fibrele sintetice discontinue neoriginare care nu îndeplinesc regulile de origine (care impun fabricarea din materiale chimice sau pastă textilă) pot fi utilizate până la un nivel de 10% din greutatea firului.

Exemplu:

O ţesătură din lână de la poziţia 5112 obţinută din fire de lână de la poziţia 5107 şi fire din fibre sintetice discontinue de la poziţia 5509 este o ţesătură mixtă. De aceea, firele sintetice care nu îndeplinesc regulile de origine (care impun fabricarea din materiale chimice sau pastă textilă) sau firele de lână care nu îndeplinesc regulile de origine (care impun fabricarea din fibre naturale necardate şi nepieptănate sau altfel prelucrate pentru filare) sau o combinaţie a acestor două tipuri de fire pot fi utilizate, cu condiţia ca greutatea lor totală să nu depăşească 10% din greutatea ţesăturii.

Exemplu:

O ţesătură cu smocuri de la poziţia 5802, fabricată din fire de bumbac de la poziţia 5205 şi din ţesătură din bumbac de la poziţia 5210 se consideră produs în amestec numai dacă ţesătura de bumbac este o ţesătură în amestec fabricată din fire încadrate la două poziţii diferite sau dacă firele de bumbac utilizate sunt la rândul lor în amestec.

Exemplu:

Dacă aceeaşi ţesătură cu smocuri este fabricată din fire de bumbac de la poziţia 5205 şi dintr-o ţesătură sintetică de la poziţia 5407, este evident că cele două fire utilizate sunt două materiale textile diferite şi ţesătura cu smocuri este, în consecinţă, un produs în amestec.

5.3. În cazul produselor care încorporează „fire de poliuretan segmentate cu segmente flexibile de polieter, izolate sau nu”, toleranţa este de 20% în ceea ce priveşte firele.

5.4. În cazul produselor formate dintr-un „miez care constă fie dintr-o bandă îngustă de aluminiu, fie dintr-o peliculă de material plastic acoperită sau nu cu praf de aluminiu, cu o lăţime de cel mult 5 mm, acest miez fiind inserat prin lipire între două pelicule de material plastic cu un lipici transparent sau colorat”, toleranţa este de 30% pentru acest miez.

Nota 6:

6.1. Atunci când în listă se face trimitere la prezenta notă, materialele textile (cu excepţia dublurilor şi a căptuşelilor) care nu respectă regula stabilită în coloana 3 din listă în ceea ce priveşte produsul confecţionat respectiv pot fi folosite, cu condiţia să fie încadrate la o poziţie diferită de cea la care este încadrat produsul, iar valoarea lor să nu depăşească 8% din preţul franco fabrică al produsului.

6.2. Fără a aduce atingere notei 6.3, materialele care nu sunt încadrate la capitolele 50 - 63 pot fi utilizate fără restricţii la fabricarea produselor textile, indiferent dacă acestea conţin sau nu materiale textile.

Exemplu:

Dacă o regulă din listă prevede, pentru un anumit articol din material textil (de exemplu un pantalon), că trebuie utilizate firele, acest lucru nu împiedică folosirea articolelor din metal, cum sunt nasturii, deoarece aceștia nu sunt încadrați la capitolele 50 - 63. Din acelaşi motiv, acest lucru nu împiedică utilizarea fermoarelor, chiar dacă acestea conţin în mod obişnuit materiale textile.

6.3. Atunci când se aplică o regulă de procentaj, la calcularea valorii materialelor neoriginare încorporate trebuie luată în considerare valoarea materialelor care nu sunt încadrate la capitolele 50 - 63.

Nota 7:

7.1. În sensul poziţiilor 2707, 2713 - 2715,